पाएं अपने शहर की ताज़ा ख़बरें और फ्री ई-पेपरडाउनलोड करें
सर्व कर्मचारी संघ हरियाणा ने सरकार से मेडिकल व पैरामेडिकल स्टाफ के साथ पुलिस, बिजली, शहरी स्थानीय निकाय, जन स्वास्थ्य, रोडवेज आदि आवश्यक सेवाओं में दिन-रात जुटे कर्मचारियों का तुरंत वैक्सीनेशन कराने की मांग की है। साथ ही कहा है कि कर्मचारियों को सुरक्षा के सभी उपकरण एवं समान दिया जाए। कोरोना में ड्यूटी करने वाले कर्मचारियों की मृत्यु होने पर उनके आश्रितों को एक करोड़ की बीमा राशि देने की भी सरकार से मांग की है।
संघ के प्रदेशाध्यक्ष सुभाष लांबा व महासचिव सतीश सेठी ने कहा कि कर्मचारी अपनी जान जोखिम में डालकर काम कर रहें हैं, वहीं दूसरी तरफ निजी अस्पतालों में कोरोना मरीजों से भारी लूट खसोट की शिकायतें मिल रही हैै। उन्होंने बताया कि ड्यूटी कर रहे कर्मचारियों की हौसला अफजाई करने की बजाय हसन खान मेवाती मेडिकल कॉलेज, भिवानी, यमुनानगर, कैथल आदि कई जिलों में अनेक स्वास्थ्य ठेका कर्मचारियों को नौकरी से निकाला जा रहा है। सरकार को इन्हें वापस ड्यूटी पर लेना चाहिए। कर्मचारी नेताओं ने कहा कि प्रदेश में ऑक्सीजन और वेंटीलेटर बेड्स की काफी कमी है।
सरकार को इनकी कालाबाजारी पर रोक लगानी चाहिए। उन्होंने कोविड 19 से सर्व कर्मचारी संघ के यमुनानगर के जिला सचिव राजपाल सांगवान, हरियाणा विद्यालय अध्यापक संघ के पूर्व राज्य उप प्रधान गजे सिंह भ्याण व कुरुक्षेत्र जिले के प्रधान सतबीर नरवाल सहित अनेक कर्मचारी नेताओं एवं उनके परिजनों और हजारों की तादाद में हुई आमजन की हुई मृत्यु पर गहरा दुख प्रकट किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn